**Garnisonskirkens**

**Børnehave**

****

**VIRKSOMHEDSPLAN**

**INDHOLD**

**Historik og introduktion**

**Praktiske informationer**

**Værdigrundlag og principper**

**Styrket pædagogisk læreplan**

**Institutionens læringsmiljø**

**Dokumentation**

**Evaluering**

**Årsplan**

**Introduktion til virksomhedsplanen**

Virksomhedsplanen er en beskrivelse af den faglige, pædagogiske og driftsmæssige kontrakt mellem forældrene, bestyrelsen, leder og pædagogisk personale i Garnisonskirkens Børnehave.

Virksomhedsplanen præsenterer institutionens historik, rammer, kerneopgave, barnesyn, værdigrundlag, pædagogiske principper, pædagogiske målsætning og pædagogiske praksis.

Den er opbygget i fire dele:

* Institutionens historie, indhold og praktiske informationer
* Det pædagogiske grundlag, kerneopgave, værdigrundlag, principper m.m.
* Den styrkede pædagogiske læreplan, dokumentation og evaluering
* Årsplan – den pædagogiske praksis foldet ud ift. traditioner, højtider, aktiviteter

De fire dele i Virksomhedsplanen hænger sammen i en helhed, da hensigten er at beskrive en rød tråd mellem værdier, faglig intention, vilkår hen til konkret pædagogisk praksis med børnene, der synliggøres og evalueres.

Virksomhedsplanen er gældende for perioden 1. januar 2022- 1. januar 2023 og revideres én gang årligt af det pædagogiske personale og leder samt efterfølgende af leder og bestyrelse i et tæt samarbejde.

**INSTITUTIONENS HISTORIK, INDHOLD OG PRAKTISKE INFORMATIONER**

**Fakta om institutionen**

Garnisonskirkens Børnehave

Sankt Annæ Plads 4

1250 København K

Tlf. 33 13 22 45

Hjemmeside: <http://garnisonsbornehave.dk/>

E-mail: [garnison@mail.dk](mailto:garnison@mail.dk)

Leder: Stefan Wiekhorst

Bestyrelsesformand: Jan Pehrsson

**Beliggenhed**

Garnisonskirkens Børnehave er en lille og rummelig børnehave, der har til huse bag den flotte Garnisonskirke, hvilket skaber en hyggelig atmosfære med plads til leg og nærvær. Hos os vægtes nærvær, omsorg og tryghed i hverdagen meget højt.

**Åbningstider**

Alle ugens hverdage kl. 7.15 – 17.

Børnehaven har åbent til kl. 17.00. Det betyder, at børnene skal have jakke på og være afhentet samt være ude af børnehaven senest kl. 17.00, hvor også personalets arbejdstid ophører.

**Lukkedage**

Ifølge Dagtilbudsloven og jf. Københavns Kommunes retningslinjer må der holdes 9 lukkedage årligt. Forældrebestyrelsen beslutter årligt hvilke dage, der skal holdes lukket. Disse udmeldes særskilt i Nyhedsbreve.

**En privat institution**

Garnisonskirkens Børnehave er en privat daginstitution, der har driftsoverenskomst med Københavns Kommune. Institutionen er en selvstændig juridisk enhed, som i princippet ledes af en (forældre)bestyrelse og drives på grundlaget af vedtægten, der er udarbejdet af bestyrelsen. Vedtægten beskriver institutionens idégrundlag og formål, og er det dokument, bestyrelsen retter sig efter i arbejdet (vedtægter kan findes på vores hjemmeside [www.garnisonsbornehave.dk](http://www.garnisonsbornehave.dk))

**Paraplyorganisation**

Institutionen er tilknyttet FOBU, der er en paraplyorganisation for selvejende og private dag- og fritidstilbud. FOBU yder lønadministration, regnskab, personalejura og HR samt rådgivning og uddannelsestiltag inden for pædagogik, IT, ledelse, netværksledelse og bestyrelsesarbejde.

**Institutionens historie**

En dag i 1948 bankede en kvinde på døren til Garnisons Kirken for at bede sognet om at tage sig af hendes barn. Derpå blev der oprettet en ”nødbørnehave” i såkaldte ”tyskerbarakker”. En del år senere – i 1984 – skiftede Københavns Kommune barakkerne ud med den nuværende bygning, der også gjorde plads til en gruppe med småbørn (2-3 årige børn) i børnehaven. Gennem hele institutionens historie har der været et tæt samarbejde med kirken, præsten og menighedsrådet. I august 2013 ændrede børnehaven status fra selvejende til privat daginstitution.

**Normering**

Institutionen er en børnehave (fra 3-6 år), der også har en gruppe småbørn (fra 2-3 år).

Normeringen er på 37 børnehavebørn og 7 småbørn.

**Bestyrelsen**

Bestyrelsen har det overordnede ansvar for driften, er underskriver af det årlige driftsregnskab og varetager den overordnede ledelse inden for de mål og rammer, der er fastsat for drift af en privat institution. Der er 4-5 ordinære bestyrelsesmøder om året, og møderne afholdes mellem 17.00-19.00.

Bestyrelsen skal i samarbejde med lederen skriftligt indkalde forældre til børn i institutionen til et årligt forældremøde med valg af forældrevalgte medlemmer og/eller suppleanter. Indkaldelsen til forældremødet skal udsendes senest 4 uger forud for mødet, og forældremødet skal afholdes senest ved udgangen af november måned. Bestyrelsen består af 5 medlemmer. 3 medlemmer vælges af og blandt forældre til børn i institutionen for en 2-årig periode, medens 2 medlemmer udpeges af Garnison Sogns Menighedsråd for en 2-årig periode. For de 3 forældrevalgte medlemmer vælges 3 suppleanter af og blandt forældre til børn i institutionen for en 1-årig periode. For de 2 medlemmer udpeget af Garnison Sogns Menighedsråd udpeges 1 suppleant af Garnison Sogns Menighedsråd for en 1-årig periode.

Bestyrelsen udøver sin virksomhed på møder, og bestyrelsen holder mindst 4 møder om året. Der kan indkaldes til møde af formanden eller næstformanden eller et flertal af bestyrelsens medlemmer. Der skal indkaldes skriftligt med angivelse af dagsorden senest 1 uge forud for mødet. Bestyrelsen har kompetence til at træffe beslutninger med deltagelse af mindst 3 af dens medlemmer, heraf mindst 1 forældrevalgt medlem og mindst 1 medlem udpeget af Garnison Sogns Menighedsråd.

Over bestyrelsens mundtlige drøftelser og trufne beslutninger udarbejdes et skriftligt mødereferat. Et sådant mødereferat sendes til alle mødedeltagere senest 2 uger efter mødet og godkendes på skriftligt grundlag eller på det førstkommende bestyrelsesmøde.

**Ledelse og pædagogisk personale**

Lederen er ansat af bestyrelsen til at varetage den daglige ledelse, drift, pædagogiske praksis m.m. Institutionen har 8 fastansatte personaler, der overvejende er uddannede:

* 1 leder (fuld tid)
* 3 pædagoger (alle på fuld tid)
* 3 pædagogiske assistenter (tre på fuld tid og én på deltid)
* 1 medhjælper (på fuld tid)

Det pædagogiske personale er sammensat af kvalificerede pædagogiske ansatte med særlige kompetencer inden for sprog, leg, bevægelse og sport med børn, natur og med en generel viden om kunst, kultur og musik. Alle ansatte har ejerskab for og indgående kendskab til børnehavens værdigrundlag og pædagogiske målsætning og læreplan. Børnehaven har en enestående personalenormering ift. overvægten af uddannede pædagoger (se ovenfor). Alle fastansatte er fagligt orienterede og bør være medlem af en fagforening. Institutionens ansatte arbejder ud fra en overenskomst for private daginstitutioner forhandlet af FOBU og BUPL.

**Kompetence- og udviklingsplan for personalet**

I forbindelse med den årlige medarbejderudviklingssamtale, bliver der lavet aftale om deltagelse i kurser og udviklingsforløb.

**Rundvisning**

Institutionen tilbyder rundvisning til interesserede forældre (efter aftale).

Kontakt institutionens leder for nærmere aftale om rundvisning på tlf. 33 13 22 45 eller på mail [garnison@mail.dk](mailto:garnison@mail.dk)

**Opskrivning og venteliste**

Institutionen er privat og har hermed sin egen venteliste, da den ikke er tilknyttet den kommunale pladsanvisning.

Ønsker du at få dit barn skrevet op på venteliste til Garnisonskirkens Børnehave skal du rette henvendelse til børnehavens leder: Stefan Wiekhorst. Vi vil i denne forbindelse bede om et opskrivningsgebyr på kr. 500.

Vores venteliste bliver administreret efter følgende kriterier:

* Søskende har første ret, gælder også hvis de ældre søskende er gået ud af børnehaven inden.
* I tilfælde af meget skæv køns-/aldersfordeling i børnegruppen, kan personalet prioritere det ene køn / aldersgruppe frem for det andet.
* Anciennitet gælder fra den dag barnet opskrives på ventelisten.

**Forældrebetaling**

Vi følger Københavns kommunes takster for børnehavepladser. Taksterne for 2022 er:

**Pris pr. måned er:**

* Børnehave 2080,- kr.

**Er der tilskud til søskende?**  
Hvis du har mere end et barn i børnehaven, får du søskendetilskud. Du betaler fuld pris for den dyreste plads og 50 % for de øvrige pladser.

Læs mere på[Københavns kommunes hjemmeside](http://subsite.kk.dk/sitecore/content/Subsites/Institutionsportalen/SubsiteFrontpage/SpoegsmaalOgSvarOmBoernepasning/PriserOgTilskud.aspx).

Bestyrelsen har besluttet, at hos forældre til børn med bopæl, uden for Københavns Kommune opkræves et tillæg svarende til forskellen mellem den kommunale tilskudssats i Københavns Kommune og den eventuelle lavere tilskudssats i bopælskommunen. Årsagen til bestyrelsens beslutning er den enkle, at børnehavens budget efter privatiseringen er meget sårbart.

**Udmeldelse**

Når dit barn skal udmeldes af børnehaven, skal du skrive til børnehaven på garnison@mail.dk og til pladsanvisningen på: [pladsanvisning@buf.kk.dk](mailto:pladsanvisning@buf.kk.dk). Udmeldelsen skal ske senest før den 1. og 15. i måneden, én måned før udmeldelse.

**Love og krav samt tilsynspligt**

Institutionen overholder de gældende bestemmelser i Dagtilbudsloven og skal leve op til de samme krav som en selvejende eller kommunal institution i forhold til bestyrelse, pædagogisk læreplan, årsplan og pædagogisk tilsyn. På samme vis gælder regler omkring pædagogiske/psykologiske støtteforanstaltninger og sprogvurdering m.m. Københavns kommune har tilsynspligt med institutionen. Privat Børnepasning (under Børne- og Ungdomsforvaltningen - BUF), skal føre tilsyn med, at institutionen overholder bestemmelserne i Dagtilbudsloven. Dette tilsyn udføres af en pædagogisk tilsynsførende pædagog, 2 gange årligt ved 1 anmeldt besøg samt 1 uanmeldt besøg. En gang årligt udarbejdes en årsrapport.

**Politikker og vejledninger**

I både et ansættelsesfællesskab og i et pædagogisk pasnings- og udviklingsmiljø mellem forældre og pædagogisk personale vil der være områder, som præges af individuelle forventninger og holdninger. Områder, hvor holdninger, meninger og ”selvfølgeligheder” mødes, kan nogle gange vise sig at være mere forskellige, end først antaget. Derfor har institutionen udarbejdet retningslinjer og politikker, der handler om eksempelvis fejring af børnenes fødselsdage, sammensætning af børnenes madpakker og medbragt legetøj.

Politikkerne og vejledningerne kan enten fremvises efter behov og ønske efter henvendelse hos lederen eller på institutionens hjemmeside [www.garnisonsbornehave.dk/](http://www.garnisonsbornehave.dk/) velkomstfolder.

**Arbejdsmiljø - APV**

Et sundt arbejdsmiljø med trivsel og udvikling vægtes højt. Minimum hvert 3 år revideres og udarbejdes på ny en skriftlig APV (Arbejdsmiljøvurdering), der er med til at sikre, at alle væsentlige aspekter inddrages i arbejdsmiljøarbejdet. Ansvaret for udarbejdelse af APV ligger hos bestyrelsen (som arbejdsgiver), der også har pligt til at sørge for, at alle ansatte deltager i processen. APV’en skal være tilgængelig for Arbejdstilsynet, der som led i sin almindelige tilsynsvirksomhed skal sikre, at der er en arbejdspladsvurdering.

**Beredskabs- og evakueringsplan**

I tilfælde af behov for evakuering (ved uforudset hændelse) har den samlede personalegruppe modtaget instruktion i, hvordan en evakuering foregår. Hvert år holdes en både varslet og u varslet evakueringsøvelse i børnehaven.

**Datalovgivning**

Databeskyttelsespolitikken gælder for Garnisonskirkens Børnehave.

Politikken skal hjælpe til at sikre og dokumentere, at institutionen beskytter sine personoplysninger i overensstemmelse med reglerne for behandling af personoplysninger. Politikken bidrager desuden til, at institutionen oplyser om behandlingen og brugen af de registrerede personoplysninger. Se politikken på vores hjemmeside [www.garnisonbornehave.dk/datalovgivning](http://www.garnisonbornehave.dk/datalovgivning)

**Førstehjælp uddannelse (kursus)**

Det pædagogiske personale har gennemgået førstehjælpsuddannelse og er vidende om trinvis førstehjælp til børn. Personalet er endvidere uddannet i at håndtere hjertestarteren, som er sat op ved Garnisonskirken.

**Handleplan ved evt. uforudset hændelse**

Når en situation spidser til, gør ansvarshavende pædagog følgende:

1. får ro på situationen og fortæller, at vedkommende har styringen. Får overblik over situationen og får fortalt alle hvad de skal gøre her og nu for at hjælpe. Får standset situationen så den ikke udvikler sig mere.
2. Samler de mennesker, som er nødvendige for at få overblik over, hvad der derefter skal ske.
3. Gennemfør møde ud fra standard dagsorden og læg en plan.
4. Følg op på, at folk gør som aftalt og at det virker efter hensigten.

**Forplejning**

Vi serverer ikke morgenmad i børnehaven. Til frokost hver dag skal børnene have madpakke med. I barnets madpakke må der ikke være slik, kiks, kage eller lignende. Vi anbefaler, at I giver jeres barn rugbrød, kødpålæg, fiskepålæg, grøntsager og frugt med i madpakken, da det er det bedste brændstof, I kan give jeres barn på dette tidspunkt. Drikkelse og drikkedunke må ikke medbringes i børnehaven, vi sørger for drikkelse hele dagen. Børnehaven sørger for frugt og brød hver eftermiddag.

Fredag eftermiddag er der fredagsbrød. Forældrene skiftes til at bage brød, boller eller lignende til børnene om fredagen. Man bliver tilmeldt, se på opslaget i gangen. Byt indbyrdes hvis dagen ikke passer.

**Praktiske informationer vedr. dagligdagen**

**Mødetid – melding om planlagt fravær (ferie)**

Af hensyn til den pædagogiske planlægning beder vi jer give besked, hvis jeres barn ikke kommer i børnehave, enten på grund af sygdom, eller I holder fridag, eller møder senere end kl. 9.20

Feriemeldinger er bindende, da personalets afspadsering, ferie osv. planlægges efter hvor mange børn, der forventes i børnehaven. Det gælder for alle ferier.

**Aflevering og afhentning**

Når du kommer i børnehaven med dit barn, er det vigtigt, at I får hilst på mindst én ansat. Sørg for at ankomsten sker i god ro og orden, og at dit barn er klar til at deltage i de igangværende aktiviteter, f.eks. at det har sutsko på, hvis børnene er indendørs, eller er klædt på til udendørsaktiviteter, hvis børnene er ude.

Det er vigtigt, at du siger farvel til dit barn, også selvom han/hun bliver ked af det. Du er altid velkommen til at ringe og høre, hvordan det forløb efter din afsked.

Når du henter dit barn, skal du altid sørge for at sige farvel til mindst én ansat. Det er vigtigt, at du tager dit barn med, når du kommer for at hente det, også selvom han/hun måske ikke vil hjem: du må ikke lade dig overtale til at gå og komme igen senere. Det giver usikkerhed hos personalet om barnet *er* hentet, uro i børnegruppen generelt og af og til anledning til ’fortrydelse’ hos det barn det drejer sig om. Du er altid velkommen til at være i børnehaven og vente, mens dit barn gør sig færdig.

Vi må kun udlevere børn til deres forældre. Hvis en anden skal hente, så skriv det i kalenderen, der ligger på pulten i garderoben, eller ring og giv besked til personalet.

Børnehaven lukker kl. 17.00, det betyder, at børnene skal have jakke på og være ude af døren kl. 17.00. Institutionens åbningstid skal overholdes. Hvis vi ikke har hørt fra jer inden klokken 17.30, skal vi kontakte Den sociale døgnvagt.

**Fødselsdage**

Børnenes fødselsdage fejrer vi på dagen eller på nærmeste hverdag. Vi holder en samling om formiddagen, hvor vi synger, råber hurra og pakker gave op. Forældre er velkomne til at bage boller eller brød, som vi kan spise til frugt. Det enkelte barn fejres og bliver sat i centrum. Børnene lærer at tage hensyn til andre og sætte sig selv i anden række.

Af hensyn til de resterende børn, må invitationer til fødselsdage, der holdes privat, ikke ophænges i børnehaven, men skal sendes hjem. Husk at invitere hele grupper f.eks. alle fra sin gruppe eller alle drenge eller piger fra sin gruppe.

**Solcreme – bleer**

Om sommeren skal børnene have solcreme på hjemmefra, og vi supplerer i løbet at dagen.

Forældrene står selv for indkøb af bleer.

**Eget legetøj**

Børnene må gerne have legetøj med hjemmefra den sidste fredag i måneden. Navn på legetøjet er altid en fordel. Masker, sværd og andre våben er ikke velkomne. Børnene må gerne låne legetøj med hjem fra børnehaven, men spørg altid personalet, om det er i orden. Legetøjet skal med i børnehaven næste dag. Der er legetøj, der ikke udlånes!

**Garderoben (tøj)**

I børnehaven har dit barn brug for at have praktisk tøj på, der gerne må blive beskidt og som han/hun kan bevæge sig i.

Børnene skal have ekstra tøj i børnehaven, som passer til årstiden. Det skal ligge i plastic kasserne på barnets plads i garderoben. Endvidere skal jeres barn have et par sutsko i børnehaven.

Det er forældrenes opgave at skrive navn i alt tøj og sko. Det letter personalets daglige sorteringsarbejde meget, hvis alle sørger for navn i alt tøj, fodtøj, legetøj etc.

Tjek dit barns garderobe hver fredag. Tøm hele barnets garderobe, inden I holder ferie. Når garderoben er tom, vil den blive gjort ren. Hold orden i dit barns garderobe, så vores rengøringspersonale kan rengøre gulvet under garderoben.

Børnehaven har ikke ekstratøj.

**Ture med børnene ude af institutionen**

Nogle ture ud af huset kan opstå spontant, og nogle er planlagt på forhånd. Børnehaven sørger for drikkelse til børnene, også når vi er på tur.

Skal vi på tur, tager vi af sted kl. ca. 9.30 om formiddagen. Tidspunkt for hjemkomst kan variere, giv derfor altid besked, hvis dit barn hentes tidligt.

**Sygdom og medicin**

Det er meget vigtigt, at I giver besked til børnehaven om, at jeres barn er sygt og hvad det fejler, da dette kan være nyttig information for personalet og andre forældre.

Syge børn modtages selvsagt ikke i institutionen. Barnet skal kunne deltage i de aktiviteter, det plejer, uden at kræve særlig pasning.

På kontoret findes Sundhedsstyrelsens bog ”Smitsomme sygdomme hos børn”. Det er denne vejledning personalet og forældrene skal rette sig efter. Den kan også findes på Sundhedsstyrelsens hjemmeside [www.sst.dk](http://www.sst.dk) .

Reglerne for fremmøde i institutionen er fastsat for at begrænse spredning af smitsomme sygdomme. Er man konkret i tvivl om man kan aflevere sit barn, må man ringe til børnehaven, der med udgangspunkt i vejledningen afgør om barnet kan modtages. Barnet skal have en feberfri dag hjemme, før det igen kommer i børnehave, for at komme sig efter sygdommen.

Hvis dit barn bliver syg i børnehaven, vil du blive kontaktet med henblik på afhentning. Dette er selvsagt for at undgå at udsætte andre børn eller voksne for smittefare, men også fordi et sygt barn har behov for sin far eller mor. Vi forventer, at barnet bliver hentet hurtigst muligt.

Børnehaven giver ikke medicin, og der må ikke forefindes medicin i børnenes garderober, rygsække mm. Kun i allernødvendigste tilfælde og efter aftale med jer, giver vi medicin.

**Sikkerhed**

I børnehaven er det forbudt at medbringe balloner, slikkepinde og plastikposer. Halstørklæder og snore i halsudskæringer er ikke tilladt og cykelhjelme skal opbevares på barnets plads i garderoben.

Lågen til børnehaven skal ALTID være lukket og låst. Det er MEGET VIGTIGT, at forældre ALDRIG lader deres børn åbne lågen. Lærer børnene at låse lågen op, kan de løbe ud på vejen.

**Hvilestund**

De yngste børn i børnehaven sover til middag i senge i soverummet. De har deres egen seng med navn på. Sover dit barn med sut, bamse eller lignende, er det forældrenes ansvar at medbringe disse og skrive navn på. I vinterhalvåret kan vi ligeledes afholde hviletime for resten af børnegruppen.

**Mobiltelefon (retningslinjer)**

Vi vil ikke have at forældre taler i mobiltelefon i børnehaven, da det kan virke forstyrrende for børn og voksne.

**Børneadresseliste**

En forælder har i de seneste år stået for udarbejdelsen af en samlet børneadresseliste, der bliver revideret 1 gang årligt.

**DET PÆDAGOGISKE GRUNDLAG**

**Kerneopgave**

Garnisonskirkens Børnehave skal ud fra gældende lovgivning sikre etablering af en teoretisk og pædagogisk praksis, der giver barnet optimale vilkår til at kunne lege, lære samt trives og udvikles.

**Værdigrundlag**

Rammerne skal være trygge, omsorgsfulde, stimulerende og udviklende.   
I vores børnehave har vi valgt at prioritere leg og venskaber meget højt. Gennem legen udvikler barnet sig. Det bearbejder og fordøjer de indtryk og oplevelser, som det møder i dagligdagen. Legen er med til at:

* Udvikle og stimulere barnets fantasi og kreativitet
* Udvikle nye handlemåder og løsninger
* Lære barnet om demokrati og medansvar
* Udvikle barnets motoriske evner
* Synliggøre følelser som glæde, vrede, sorg, kærlighed m.m.
* Udvikle intellekt og sprog
* Udvikle empatifølelse

Vi styrker barnets evne til at kunne indgå i fællesskabet med respekt for hinandens forskelligheder.

Vi tror på, at når barnet kan og har opnået erfaring med at indgå i sociale relationer, har barnet bedre muligheder for at indgå i læringsprocesser senere i livet.

**Barnesyn**

1. Børn er socialt umodne mennesker.   
2. Børn er nysgerrige i alle henseender.   
Ad 1. Børn skal lære at forholde sig til sig selv, til andre og til ting. Dette gør vi ved at skabe trygge, udviklende og omsorgsfulde rammer i hverdagen.   
Ad 2. Børnene skal tilegne sig færdigheder og erfaringer ved at undersøge og eksperimentere aktivt. Dette gør vi ved at støtte op om barnets egne initiativer og ideer samt gennem voksenstyrede aktiviteter.

3. børn er født med iboende ressourcer, som skal gødes og spire frem.

**Inklusion - børn i udsatte positioner**

**Børn med særlige behov, f.eks. børn med diagnosen ADHD, Asberger og Diabetes, har vi taget imod i børnehaven. Vi har en meget grundig og tydelig indkøring af børn i børnehaven, hvor vi lægger vægt på en tæt dialog mellem familie og børnehave, med det mål at opholdet i børnehaven skal blive trygt og vellykket, og at barnet med særlige behov ikke skal udsættes for yderligere institutionsskift. Yderligere får personalegruppen en grundig forståelse for det enkelte barns særlige udfordringer ved at lederen i børnehaven instruerer og orienterer personalet om de pædagogiske og praktiske tiltag, der aftales i samarbejde med forældrene.**

**Pædagogisk målsætning**

Børnene skal mødes af nærværende voksne, der udviser omsorg, tillid og respekt og er med til at give børnene trygge, nære og harmoniske rammer for deres leg, læring og udvikling.

Institutionen ønsker at skabe et miljø, der virker inspirerende på leg og læring samt kreativitet. Det enkelte barn skal støttes i at indgå i fællesskaber, og derigennem opnå en selvforståelse i samspil med andre. Hverdagen er bygget på medbestemmelse og demokrati hvor, barnet sikres mulighed for at give udtryk for egne følelser, behov, opøve evnen til at tage hensyn til andre og tilegne sig en forståelse for omgivelserne omkring sig.

Fra vores hverdag er vores morgensamling et eksempel på at vi opøver børnenes evner til at begå sig i et fællesskab og giver en spirende forståelse for demokrati og medbestemmelse.

**Børnemiljøvurdering (BMV)**

Børnemiljøvurderingen (BMV) er en slags arbejdspladsvurdering med fokus på børnene. Den er et led i styrkelsen af det pædagogiske arbejde og indeholder fokus på det psykiske, fysiske og æstetiske (børne)miljø. En BMV indeholder beskrivelser af eventuelle børnemiljøproblematikker samt en handlingsplan for hvordan institutionen iværksætter og arbejder for at forebygge og løse de eventuelle problematikker, der måtte være. Barnets stemme inddrages i en BMV. BMV drøftes med forældrebestyrelsen og revideres, når der sker ændringer – dog mindst hvert tredje år.

**Børnemiljøet bliver integreret i det daglige pædagogisk arbejde ved at vi holder samlinger med hele børnegruppen og samlinger med børnene hvor de er aldersopdelte, hvor vi bl.a. taler med børnene om indretning og funktionalitet af rummene i børnehaven og hvordan disse kan gøres bedre, hygiejne ved toiletbesøg, omgangsformer blandt børnene, drilleri og mobning, samfærdselsregler for inde- og udearealer, forslag til udfordringer på legepladsen.**

**Overgang fra børnehave til skole**

Barnets forældre er ansvarlige for, at eventuelle vigtige informationer om barnet videreformidles til skolen. Er der etableret et tværfagligt samarbejde eller et forløb omkring barnet, afholdes der et såkaldt ”videns - og overdragelses møde” med skolen, hvor de relevante aktører deltager.

Vi samler de skolesøgende børn og træner praktiske og sociale færdigheder for at anskueliggøre de krav, som bliver stillet til et skolebarn. Ved hjælp af motoriske øvelser, trafiklære, og koncentrationsopgaver, både individuelt og for hele gruppen, kan personalet udrede hvor der skal sættes ind inden skolestart og erfaringerne kan bruges til samtaler med forældrene i februar. Skoleparat forløbet kører fra januar indtil maj.

**DEN STYRKEDE PÆDAGOGISKE LÆREPLAN**

**Introduktion til den styrkede pædagogiske læreplan – det lovmæssige rids.**

I 2004 blev der i Danmark indført en lov omhandlende den pædagogiske læreplan, som alle dagtilbud skal arbejde efter. Denne handler om, at institutionen skal beskrive sin faglige intention (mål og handleplan) ud fra seks opstillede temaer. I 2017 kom loven om den nye, styrkede pædagogiske læreplan på baggrund af en national revision af den oprindelige pædagogiske læreplan fra 2004. Institutionen skal beskrive sine faglige intentioner og læringsmål ift. de seks temaer herunder forholde sig til de brede, tværgående mål gældende for læringsmiljøet, der ligger forud hvert tema.

I det følgende præsenteres Garnisonskirkens Børnehaves styrkede pædagogiske læreplan hvor, hvert tema fylder én side. Herpå beskrives vores pædagogiske principper, pædagogiske mål samt pædagogiske praksis udfor hvert tema.

Det skal understreges, at selvom vi beskriver de enkelte læreplanstemaer herunder, bliver alle de enkelte temaer udfoldet som en helhed hele dagen gennem vores daglige rutiner, aktiviteter, samvær og leg.

Den nye, styrkede pædagogiske læreplan indeholder også et fagligt, pædagogisk arbejde med læringsmiljøet samt synliggørelse (dokumentation) af den pædagogiske praksis og evaluering. Arbejdet med dette præsenteres ligeledes i det følgende.

Bestyrelsen er den overordnede godkender af læreplanen, der skal revideres hvert år, og læreplanen præsenteres for bestyrelsen til godkendelse på et bestyrelsesmøde.

De pædagogiske læreplanstemaer:

* **Tema: Alsidig personlig udvikling**
* **Tema: Social udvikling**
* **Tema: Kommunikation og sprog**
* **Tema: Krop, sanser og bevægelse**
* **Tema: Natur, udeliv og science**
* **Tema: Kultur, æstetik og fællesskab**

**PÆDAGOGISK LÆREPLANSTEMA – ALSIDIG PERSONLIG UDVIKLING**

**Pædagogiske principper**

Garnisonskirkens Børnehave har som en del af institutionens faglige fundament udviklet pædagogiske principper som, de efterfølgende pædagogiske mål er baseret på. Principperne er:

* Barnets alsidige personlighedsudvikling er en grundlæggende og fundamental del af barnets muligheder for trivsel, udvikling og læring.
* Barnets identitet, selvopfattelse og selvtillid er vigtige parametre for barnets generelle trivsel, udvikling og muligheder for at tilegne sig læring og nye færdigheder.
* Den pædagogiske praksis skal skabe en ramme så barnet føler sig værdsat, anerkendt og inkluderet i fællesskaber.

**Pædagogiske mål**

De pædagogiske mål tager udgangspunkt i Garnisonskirkens Børnehaves barneperspektiv og bygger oven på de pædagogiske principper. De pædagogiske mål er:

* At barnet udvikler sig og styrkes i sit selvværd og selvopfattelse.
* At barnet oplever at kunne mærke, identificere og give udtryk for sine følelser.
* At barnet føler sig værdifuld, accepteret og anerkendt som det unikke menneske det er.
* At barnet oplever sig tryg og i trivsel i sin hverdag.
* At barnet føler sig inkluderet og gives muligheder for at indgå i fællesskaber.
* At barnet lærer at aflæse andre børns følelser.
* At barnet deltager aktivt i forankring af værdier og viden i egen personlighed for at udvikle sig til et hensynsfuldt, kritisk og demokratisk menneske(dannelse).

**Pædagogisk praksis**

Den pædagogiske praksis bygger oven på målene og principperne. Garnisonskirkens Børnehaves pædagogiske praksis indgår i årsplanen og rummer følgende planlagte men også spontane aktiviteter:

* Børnene mødes og bliver set samt budt velkommen hver dag, f.eks. når vi tager imod børnene om morgenen og til vores daglige morgensamling.
* Børnene får udfordringer som er tilpasset det enkelte barns zone for nærmeste udvikling.
* Børnene støttes i at prøve selv og gøre sig deres egne erfaringer, når de prøver at tælle de fremmødte børn til morgensamling, og ved at prøve at klæde sig på, når vi skal udenfor.
* Børnene gives mulighed for at kunne vælge selvstændigt i udvalgte situationer med begyndende demokratiske forståelse.
* Børnene møder tydelige, nærværende og anerkendende voksne som de kan spejle sig i.
* Børnene inddrages og hjælper med praktiske gøremål, f.eks. når de er frugthjælpere eller deler madkasser ud.
* At lære barnet at tage ansvar for at rydde op efter sig selv og vise respekt for fællesskabet.
* At give børnene plads og redskaber til selv at løse konflikter.

**PÆDAGOGISK LÆREPLANSTEMA – SOCIAL UDVIKLING**

**Pædagogiske principper**

Garnisonskirkens Børnehave har som en del af institutionens faglige fundament udviklet pædagogiske principper som, de efterfølgende pædagogiske mål er baseret på. Principperne er:

* Børnehaven skal være et sted med omsorg, nærhed og tryghed.
* Børnehaven skal være et fællesskab, som alle skal kunne være en del af.
* Børnene skal have mulighed for at kunne indgå i sociale fællesskaber, på tværs af alder, baggrund og køn.
* Børnehaven er et unikt socialiseringsrum for børnene, da de er sammen med ældre, jævnaldrende og yngre kammerater, med hvem de kan udvikle deres sociale kompetencer.
* Personalet møder børnene hvor de er i deres udvikling.
* Personalet skal sikre et inkluderende miljø, hvor alle børn har mulighed for at deltage aktivt i fællesskaber.
* Børnene skal opleve tryghed og tillid i deres relation til såvel voksne som børn.

**Pædagogiske mål**

De pædagogiske mål tager udgangspunkt i Garnisonskirkens Børnehaves barneperspektiv og bygger oven på de pædagogiske principper. De pædagogiske mål er:

* At barnet oplever personalet som omsorgsydere og gode rollemodeller.
* At barnet støttes i, at kunne knytte tætte relationer og venskab på tværs af alder og køn.
* At skabe rammer og tilrettelægge pædagogiske aktiviteter, hvor fællesskab og samarbejde er vigtigt.
* At barnet støttes og guides i at kunne mestre skift, opbrud og overgange i hverdagens aktiviteter og rutiner.
* At barnet oplever, at hver enkel person er vigtig i et fællesskab ved at der skabes plads og accept af forskellighed.
* At skabe pædagogiske aktiviteter, hvor sociale kompetencer opøves.
* At barnet bliver opmuntret til at skabe relationer til andre børn og voksne.
* At skabe et miljø for børnene, hvor vi arbejder med at mobning ikke eksisterer og give børnene redskaber til at løse deres konflikter.
* At skabe et miljø, hvor vi tager hånd om at børnene indbyrdes udfordrer hinanden. For os har udfordringer flere facetter: 1. det er en naturlig del af det at være barn at undersøge og udfordre forskellige grænser. 2. der er en godmodig måde at udfordre hinanden på, hvor det enkelte barn får flyttet sine personlige grænser i en positiv retning.

**Pædagogisk praksis**

Den pædagogiske praksis bygger oven på målene og principperne. Garnisonskirkens Børnehaves pædagogiske praksis indgår i årsplanen og rummer følgende planlagte men også spontane aktiviteter:

* At barnet mødes, bliver set og budt velkommen hver dag.
* At barnet hjælpes til at komme ind i forskellige legerelationer, til tider ved at den voksne indgår i legen.
* At barnet hjælpes til at løse konflikter - på dets udviklingstrin, ved at skabe vinder/vinder situationer, får barnet øvelse i at gå på kompromis og forhandle sig frem til en løsning. I konfliktsituationer prøver vi at se det bagved liggende ønske som barnet har. Hvis et barn slår et andet barn, ønsker barnet der slår måske i virkeligheden at være en del af legen.
* At inddrage børnene ved at holde børnemøde/samling hvor aktuelle temaer kan tages op.
* At der i børnehaven praktiseres en respektfuld omgangsform og omgangstone ved at alle udviser ”hilsepligt.”
* At barnet støttes og trænes i selv at kontakte andre børn og spørge om man må være med i legen.
* At give barnet ansvarsområder i forhold til hvor de er udviklingsmæssigt.
* At opfordre forældre til at værne om og udvikle venskaber ved at lave legeaftaler.
* At skabe arrangementer, hvor børnenes familier inddrages f.eks. sommerfest, lanternefest, juleklip med bedsteforældre og luciaoptog.

**PÆDAGOGISK LÆREPLANSTEMA – KOMMUNIKATION OG SPROG**

**Pædagogiske principper**

Garnisonskirkens Børnehave har som en del af institutionens faglige fundament udviklet pædagogiske principper som, de efterfølgende pædagogiske mål er baseret på. Principperne er:

* Den sproglige udvikling og tilegnelse heraf, sker bedst i hverdagens aktiviteter og lege, hjemme og i børnehaven.
* Sprog læres i sammenhænge, der er interessante og meningsfulde for barnet.
* Sprog læres ved konkrete oplevelser, erfaringer og gennem dialog, både hjemme og i børnehaven.
* Sprog er også krops-, billede-, musik-, tegn- og skriftsprog.
* Sprog læres ved dialog og interesse omkring aktiviteter og leg, der har betydning for barnet og altid i trygge rammer.

**Pædagogiske mål**

De pædagogiske mål tager udgangspunkt i Garnisonskirkens Børnehaves barneperspektiv og bygger oven på de pædagogiske principper. De pædagogiske mål er:

* At tilbyde barnet et sprogligt aktivt og stimulerende miljø.
* At barnet får mulighed for at udvikle sit sprog, ordforråd, udtale og sprogforståelse.
* At barnet gives mulighed for at bruge sin fantasi og kreativitet ved at eksperimentere med sproget, rime, synge, digte og fortælle historier.
* At barnet guides i, at man kan understøtte legen og løse konflikter ved hjælp af sproget.
* At skabe rammer, hvor barnet kan modtage og fortælle om egne oplevelser og erfaringer.
* At barnet hjælpes til at aflæse og tolke andres kropssprog, mimik og følelser.
* At sætte barnet i situationer, hvor det øves i at modtage og forstå en kollektiv besked og instruktion.

**Pædagogisk praksis**

Den pædagogiske praksis bygger oven på målene og principperne. Garnisonskirkens Børnehaves pædagogiske praksis indgår i årsplanen og rummer følgende planlagte men også spontane aktiviteter:

* At barnet i dagligdagen i børnehaven guides i at sætte ord på og bruge sproget til dialog, forhandling, konfliktløsning mm.
* At dagligt holde samling, hvor børn og voksne har dialog om dagligdagens hændelser og oplevelser, og hvor vi taler om ugedag, dato, måned, tæller de fremmødte børn og regner ud, hvor mange børn der er fraværende den pågældende dag.
* At benytte forskellige rekvisitter og metoder, som hjælper og støtter børn til at sige noget f.eks. til samling, deltage i musikundervisning.
* At barnet deltager i musiske aktiviteter, f.eks. sang med Hans, musik, sang og dans med Elisabeth.
* At barnet deltager i kreative aktiviteter, hvor det vejledes og guides både individuelt og kollektivt.
* At barnet deltager i fysiske aktiviteter, hvor barnet får erfaring med kropssprog og mimik.
* At børnebøger er placeret i børnehøjde og frit tilgængeligt for det enkelte barn.
* At dokumentation er visuelt og i børnehøjde.
* At barnet sprogligt instrueres og vejledes i hverdagens rutiner og aktiviteter.
* At barnet tegner og/eller fortæller deres egne historier.
* At deltage i sproglige aktiviteter, hvor der øves beskeder, sanglege, lytte lege.
* At læse for børnene/højtlæsning.

**PÆDAGOGISK LÆREPLANSTEMA – KROP, SANSER OG BEVÆGELSE**

**Pædagogiske principper**

Garnisonskirkens Børnehave har som en del af institutionens faglige fundament udviklet pædagogiske principper som, de efterfølgende pædagogiske mål er baseret på. Principperne er:

* Børnehaven skal skabe muligheder for at børnene kan bruge deres krop på mange forskellige måder inden - og udendørs.
* Børnehaven skal fremme børnenes kropbevidsthed og trivsel.
* Børnehaven skal indrettes, så børnene har mulighed for at kunne bevæge sig og udfolde sig fysisk.

**Pædagogiske mål**

De pædagogiske mål tager udgangspunkt i Garnisonskirkens Børnehaves barneperspektiv og bygger oven på de pædagogiske principper. De pædagogiske mål er:

* At tilrettelægge pædagogiske aktiviteter der giver barnet mulighed for at bruge sin krop og sanser.
* At give barnet motoriske udfordringer inden for nærmeste udviklingszone.
* At alle børn har mulighed for deltagelse på deres præmisser, alder og udvikling taget i betragtning.
* At give barnet mulighed for leg og bevægelse hver dag, individuelt og i fællesskab med andre.
* At støtte barnet i at være nysgerrig omkring kroppens funktioner og sanser.
* At barnet oplever situationer, der fremmer selvværd i forhold til dets kropslig formåen.
* At etablere pædagogiske aktiviteter, både indendørs og udendørs, hvor barnet støttes i at bruge sin fin- og grov motorik.
* At skabe pædagogiske aktiviteter med fokus på barnets robusthed og trivsel.

**Pædagogisk praksis**

Den pædagogiske praksis bygger oven på målene og principperne. Garnisonskirkens Børnehaves pædagogiske praksis indgår i årsplanen og rummer følgende planlagte men også spontane aktiviteter:

* At børnehavens fysiske rammer indrettes med plads til pædagogiske aktiviteter med krop og bevægelse i spil, herunder aktiviteter på vores legeplads.
* At børnehavens børnemiljø har fokus på børnenes fysiske trivsel og udvikling.
* At deltage i voksenstyrede pædagogiske aktiviteter f.eks. sang , bevægelseslege og lege, som fremmer kropsbevidsthed, koncentration og kondition.
* At tage på ture til Amager Naturcenter, naturlegeplads i Gribskov, bondegårdstur, juletræstur, ture til legepladser og parker, hvor børnene får mulighed for at opleve naturen og styrke grov motorikken gennem legen (løbe, kravle, klatre og gynge).
* At deltage i kreative processer, som styrker finmotorikken, f.eks. tegne, klippe, klistre, lege med modellervoks og sand, male og lave perleplader.
* At personalet igangsætter aktiviteterne, hvor personalet udfordrer, undrer sig og er nysgerrige sammen med børnene.

**PÆDAGOGISK LÆREPLANSTEMA – NATUR, UDELIV OG SCIENCE**

**Pædagogiske principper**

Garnisonskirkens Børnehave har som en del af institutionens faglige fundament udviklet pædagogiske principper som, de efterfølgende pædagogiske mål er baseret på. Principperne er:

* Børnehaven skal skabe mulighed at børnene får kendskab til naturen og naturfænomener.
* Børnehaven skal tilrettelægge pædagogiske aktiviteter hvor børnene udfordres og tilegner sig viden om natur og naturfænomener herunder eksperimenterer med science.
* Børnehaven skal tilrettelægge pædagogiske aktiviteter der motiverer børnene til at finde lyst og glæde ved at være i naturen.
* Børnehaven skal fremme børnenes natursyn ved at lære dem at respektere og passe på den.

**Pædagogiske mål**

De pædagogiske mål tager udgangspunkt i Garnisonskirkens Børnehaves barneperspektiv og bygger oven på de pædagogiske principper. De pædagogiske mål er:

* At tilrettelægge pædagogiske aktiviteter, hvor børnene tilegner sig viden om natur og miljø, dyr, planter, vind og vejrforhold samt årstidernes skifte.
* At tilrette pædagogiske aktiviteter, hvor børnene får sansemæssige oplevelser i og af naturen.
* At tilrettelægge pædagogiske aktiviteter udendørs, hvor børnene har mulighed for at være undersøgende og eksperimenterende.
* At tilrettelægge kreative processer hvor naturens materiale indgår.
* At opleve naturen og naturfænomener.
* At personalet fungerer som rollemodeller og udviser respekt og viser hensyn til natur, miljø og dets ressourcer.

**Pædagogisk praksis**

Den pædagogiske praksis bygger oven på målene og principperne. Garnisonskirkens Børnehaves pædagogiske praksis indgår i årsplanen og rummer følgende planlagte men også spontane aktiviteter:

* At børnene oplever mangeartede naturoplevelser, arter og cyklus i forskellige miljøer.
* At give børnene mulighed for at opdage, undersøge og reflektere, f.eks. på ture til Vestamager.
* At give børnene mulighed for naturoplevelser som handler om at få vitale sansninger, kropslige erfaringer og følelsesmæssige oplevelser.
* At afholde arrangementer og traditioner udendørs, f.eks. plantedag.
* At bruge naturens materialer i kreative processer.

**PÆDAGOGISK LÆREPLANSTEMA – KULTUR, ÆSTETIK OG FÆLLESSKAB**

**Pædagogiske principper**

Garnisonskirkens Børnehave har som en del af institutionens faglige fundament udviklet pædagogiske principper som, de efterfølgende pædagogiske mål er baseret på. Principperne er:

* Kunst og kulturelle aktiviteter er en vigtig måde at udtrykke sig på (som barn).
* Kreative færdigheder skal udvikles i et inspirerende fællesskab.
* At tænke, få gode ideer og udtrykke sig kreativt er vigtig for læring.
* Skabende rammer med mulighed for æstetiske læreprocesser er i fokus.
* Traditioner og højtider værdisættes højt.

**Pædagogiske mål**

De pædagogiske mål tager udgangspunkt i Garnisonskirkens Børnehaves barneperspektiv og bygger oven på de pædagogiske principper. De pædagogiske mål er:

* At barnet gives mulighed for (herunder rum og tid til) at udfolde sig individuelt skabende og kreativt.
* At barnet oplever, at mødet med andre sker i åbenhed, tolerance og respekt.
* At barnet får mulighed for at bruge sin fantasi, skabe selv men også sammen med andre børn og voksne i et kreativt fællesskab.
* At barnet præsenteres for mangfoldige kulturelle oplevelser.
* At barnet videregives kulturelle værdier, traditioner og kulturhistorie.
* Barnet skal i hverdagen stifte bekendtskab med de danske traditioner.
* Barnet skal tilegne sig viden om kulturelle værdier og udtryksformer.
* Barnet skal være aktivt deltagende i forskellige kreative udtryksformer og have tid, rum og adgang til forskellige materialer og redskaber, så deres oplevelser og inspiration kan komme til udtryk i praksis.
* Barnet skal tilegne sig viden om forskellige kulturer og udvikle tolerance og forståelse for disse.

**Pædagogisk praksis**

Den pædagogiske praksis bygger oven på målene og principperne. Garnisonskirkens Børnehaves pædagogiske praksis indgår i årsplanen og rummer følgende planlagte men også spontane aktiviteter:

* Kreative aktiviteter, individuelt (enkelte barn) eller i (børne)grupper, f.eks. maleprojekt og lanterneprojekt.
* Aktiviteter med forskellige materialer, teknikker, redskaber og metoder.
* Ture som inspiration fx museum, natur, teater, legepladser, parker og kirkepladsen.
* Musikskole, sang med Hans, tegne, male samt oplæsning og fortælling.
* Årets højtider fx Fastelavn, Påske og jul.
* Børnegudstjeneste.

**LÆRINGSMILJØETS INDRETNING OG BRUG**

I den nye, styrkede pædagogiske læreplan er for hvert tema to brede, tværgående mål omhandlende læringsmiljøet som, institutionen skal forholde sig til. Læringsmiljøet handler om hvordan, rummene i institutionen indrettes og bruges sammen med børnene samt pædagogiske overvejelser ift. legetøj, inventar, redskaber, materialer m.m., der bruges i den daglige pædagogiske praksis med børnene.

I det følgende er der først beskrevet målene for læringsmiljøet taget fra lovteksten og derpå hvordan, vi i Garnisonskirkens Børnehave arbejder med dem.

**ALSIDIG PERSONLIG UDVIKLING**

**Mål for læringsmiljøet**

Læringsmiljøet skal understøtte, at alle børn udfolder, udforsker og erfarer sig selv og hinanden på både kendte og nye måder på tværs af alders- og kønsmæssige samt sociale og kulturelle kategorier.

Læringsmiljøet skal understøtte et samspil præget af tryghed og nysgerrighed således, at alle børn udvikler engagement, livsduelighed, gåpåmod og kompetencer til deltagelse – også i situationer, der kræver fordybelse, vedholdenhed og prioritering.

**Garnisonskirkens Børnehave**

Barnets alsidige personlighedsudvikling er helt grundlæggende for barnets trivsel, dannelse, udvikling og læring. Barnet skal se sig selv i en gruppe med andre børn, som har andre behov og en anden personlighed end dem selv. På denne måde dannes en bro mellem andres behov og personligheder og deres egne. Vigtigt parametre for barnets udvikling og mulighed for god trivsel er deres selvopfattelse, selvtillid og udvikling af deres selvværd. Det er vigtigt at være den man er og blive set og anerkendt. Så kan det enkelte barn åbne sig for læring og nye færdigheder. Vores pædagogiske praksis skal skabe en ramme, hvor barnet føler sig værdsat, anerkendt og inkluderet i fællesskabet

Vi arbejder med læringsmiljøet ved at vi har legetøjet i børnehøjde, tilgængeligt og indbydende, så børnene selv kan vælge efter egne initiativer og behov. Barnet har ansvar for at passe på vores ting og rydde op efter sig selv. Vi har et stort udvalg af legetøj, som giver barnet mulighed for såvel inde som ude, at skabe og etablere lege. Disse lege giver mulighed for samspil, udvikle egne sociale kompetencer og danne relationer til de andre børn. Legen giver barnet mulighed for at afspejle og bearbejde deres egen virkelighed personlig som følelsesmæssigt.

Ydermere er der mulighed for barnet at udvikle deres gå på mod ved at kaste sig ud i nye udfordringer, f.eks. ved at fortælle om oplevelser til vores morgensamling eller ved at blive fysisk udfordret, når vi leger med vores forhindringsbane på legepladsen.

Når vi deler børnegruppen op i mindre grupper, skaber vi ro og plads til fordybelse og nærvær for de enkelte børn, f.eks. på ture i mindre grupper.

**SOCIAL UDVIKLING**

**Mål for læringsmiljøet**

Læringsmiljøet understøtter, at alle børn trives og oplever at høre til i sociale fællesskaber hvor, forskellighed ses som en ressource.

Læringsmiljøet understøtter, at alle børn udvikler empati og relationer, der bidrager til demokratisk dannelse.

**Garnisonskirkens Børnehave**

Hverdagen i vores børnehave handler om at deltage i små og store fællesskaber, hvor barnet er nogen, gør noget, oplever noget og får erfaringer sammen med andre. Barnet lærer i disse fællesskaber at mærke sine egne følelser og sætte sig ind i andres følelser og behov. Med denne viden og erfaring kan barnet lære at handle hensigtsmæssigt og opbygge kammeratskaber, venskaber og nære relationer.

Legen er grundlæggende for børns sociale og personlige læring og udvikling, og legen fremmer blandt andet fantasi, virkelyst, sprog, nysgerrighed, sociale kompetencer, selvværd og identitet. Barnet opnår forståelse for sociale spilleregler gennem leg og samspil med andre. Nogle gange skal legen støttes, guides og rammesættes, for at alle børn kan være med, og for at legen udvikler sig positivt for alle børn. Børnehavens personale vægter glæden og begejstringen, som kan være med til at styrke børnenes opmærksomhed og kropsbevidsthed i den personlige udvikling. Legen med de sociale spilleregler er med til at styrke samspillet og derved være med til at skabe trivsel i en inkluderende praksis, hvor alle kan føle sig som en del af gruppen. I børnehaven vil børnene opleve forskellige typer planlagte lege, f.eks. rollelege, regellege, idrætslege, konstruktionslege, spil, sanglege, musiklege og fantasilege. Vi bestræber os på en vekselvirkning mellem den frie leg og de planlagte aktiviteter, der understøtter hele barnets trivsel, udvikling, læring og dannelse. Børnehaven har rammerne, så børnene kan udvikle sig i relation til og med andre i det autentiske læringsmiljø.

**KOMMUNIKATION OG SPROG**

**Mål for læringsmiljøet**

Læringsmiljøet understøtter, at alle børn får mulighed for at udvikle sprog, der bidrager til, at de kan forstå sig selv, hinanden og omverdenen.

Læringsmiljøet understøtter, at alle børn gradvist udvikler sprog, så de opnår erfaringer med at sproglig gøre tanker, behov, ideer til brug i lærende, reflekterende og kreative fællesskaber.

**Garnisonskirkens Børnehave**

Vores daglige morgen samling er en tilbagevende begivenhed, som er genkendelig for børnene, hvor børnene opøves og opmuntres til at fortælle egne historier og oplevelser, foreslå aktiviteter og komme med ideer, give udtryk for følelser, modtage kollektive beskeder, vi tæller de fremmødte børn og regner ud, hvor mange der mangler, taler om ugedag, måned og dato, vi synger og vi fejrer fødselsdag. I dette trygge fællesskab lærer det enkelte barn at deltage med sit sprog, få erfaring med at tale til en større forsamling og blive hørt med sin stemme og sit besyv. I vores dagligdag, er legen et vigtigt omdrejningspunkt, og kommunikation og sprog er centralt for at kunne danne relationer, indgå i fællesskaber og vedligeholde venskaber. I børnenes leg øver de sig i at opbygge ordforråd, indgå i dialog, og udtrykke behov, tanker og følelser.

Vores aktiviteter giver det enkelte barn mulighed for udvikling af sit sprog og sin kommunikation. Sproggrupper med en mindre gruppe børn, som synger, rimer, lytter og gennemfører beskeder og bevægelse. Projekt følelse og fantasi som har dialogisk læsning, samtale om følelser, mimik, kropssprog og hvor barnet laver sin egen historie og udtrykker følelser ud fra denne. Vi har mange spil og bøger som kræver samtale om tal, rim/remser, ordforråd, sprogforståelse, lytning, at vente på tur og koncentration. I vores sang og musik aktiviteter med Hans og Elisabeth, samt til vores børnegudstjeneste, lærer børnene at deltage i et sprogligt fællesskab med både tale/sang- og lytte positioner. Til vores skoleparatprojekt, hvor dialog er et centralt område, giver tale- og lytte position mulighed for en spirende forståelse for, hvordan man som kommende skolebarn skal forholde sig til sin skolestart.

Vores hverdag skal understøtte det enkelte barn i at udvikle sit sprog og sin kommunikation, hvorved barnet i et fællesskab kan benytte en fornuftig omgangstone, have en brugbar omgangsform og udvise en respektfuld kommunikation.

**KROP, SANSER OG BEVÆGELSE**

**Mål for læringsmiljøet**

Læringsmiljøet understøtter, at alle børn udforsker og eksperimenterer med mangfoldige måder at bruge kroppen på.

Læringsmiljøet understøtter, at alle børn oplever krops- og bevægelsesglæde både i ro og i aktivitet, så de bliver fortrolige med kroppen, kropslige fornemmelser, kroppens funktioner og mangfoldige bevægelsesmuligheder.

**Garnisonskirkens Børnehave**

Det er det pædagogiske personale, som følger op på børnenes legeinitiativer og igang

sætter lege og aktiviteter, hvor børn er fysisk aktive og oplever glæden igennem mestring af legen og fællesskabet. På legepladsen spiller vi stikbold, hockey, bordfodbold og bygger sandbjerge.

Indretningen af børnehaven har fokus på fleksibilitet og mobilitet, som er med til at skabe muligheder for varierede lege og legemiljøer for kropslig og sansemæssige aktiviteter, såvel inde som ude.

Børnene oplever glæde ved at bruge kroppen og lærer at vise respekt for egne og andres kropslige grænser, f.eks. understøtter læringsmiljøet, at børn oplever krops og bevægelsesglæde i roligt og højt aktivitetsniveau, så de bliver fortrolige med kroppen, kropslig fornemmelse, kroppens funktioner og mangfoldige bevægelsesmuligheder. Indenfor i børnehaven leger vi i vores legorum, deltager i musikundervisning og leger i vores pude/tumlerum.

**NATUR, UDELIV OG SCIENCE**

**Mål for læringsmiljøet**

Læringsmiljøet understøtter, at alle børn får konkrete erfaringer med naturen, der stimulerer og udvikler deres nysgerrighed og lyst til at udforske naturtyper, naturfænomener og levende organismer og bidrager til en begyndende forståelse for betydningen af en bæredygtig udvikling.

Læringsmiljøet understøtter, at alle børn aktivt observerer og undersøger naturfænomener i deres omverden og får erfaringer med at genkende og kunne udtrykke sig om årsag, virkning og sammenhænge herunder få en begyndende matematisk opmærksomhed.

**Garnisonskirkens Børnehave**

Vi bruger vores legeplads hver dag året rundt. Vi har mulighed for at kravle, grave i sandkasse, løbe, cykle, hoppe, rutsje, bygge huler, lave sandkager, eksperimentere med vand, finde insekter, brænde med brændeglas og lave sandslotte. På vores legeplads kan børnene deltage i fysiske aktiviteter, fordybe sig og eksperimentere med naturfænomener og få oplevelser, indsigt og erfaringer med naturens årstider. Til vores årlige plantedag medbringer børnene en plante, som vi planter i krukker på legepladsen. Resten af plantesæsonen deltager børnene i pasningen af planterne og er med til at smage på eventuelle afgrøder. Til høstfest medbringer børnene en afgrøde, som vi først udstiller, vi taler om hvor afgrøderne kommer fra, hvordan høster man dem nu og hvordan gjorde man tidligere. Til sidst smager vi på de mange forskellige grøntsager og frugter. Børnene bruger deres sanser og får nye indtryk.

Disse perspektiver kan vi udfolde og brede ud, når vi tager på bondegårdstur, juletræstur, besøger parker og legepladser, Zoologisk museum, naturlegeplads i Hillerød og Vestamager Naturcenter. På disse ture møder vi forskellige dyr, nogle kan vi klappe og ride på, andre kan vi samle op og beundre og blive fascinerede af, mens nogle kræver, at vi bliver på afstand. Turene bliver både oplevelsesrum, legerum og eksperimentarier, hvor børnefællesskabet bliver udviklet og det enkelte barn får erfaringer med naturen.

Hvert år deltager en gruppe børn i det landsdækkende ”saml skrald projekt”, hvor vi taler om bæredygtig levevis og udvikling, og hvor børnene oplever at vi mennesker er forbundet med naturen, hvilket betyder at vi skal passe godt på den jord, vi lever på.

**KULTUR, ÆSTETIK OG FÆLLESSKAB**

**Mål for læringsmiljøet**

Læringsmiljøet understøtter, at alle børn indgår i et ligeværdigt og mangfoldigt fællesskab hvor, de oplever egne og andres kulturelle baggrunde, normer, traditioner og værdier.

Læringsmiljøet understøtter, at alle børn får mangfoldige kulturelle oplevelser både som tilskuere og aktive deltagere, så deres engagement, fantasi, kreativitet og nysgerrighed stimuleres og, de får erfaringer med at anvende forskellige materialer, redskaber og medier.

**Garnisonskirkens Børnehave**

Når vi går til børnegudstjeneste, oplever vi selve kirkens rum, udsmykning og stemning. Vi synger salmer og hører sognepræsten fortælle en historie fra biblen. Børnene oplever at indgå i et fællesskab med normer, traditioner og værdier, hvor de bliver præsenteret for kirken, som et kulturelt tilbud, hvor også fantasi og nysgerrighed bliver stimuleret.

Til vores årlige maleprojekt deles børnene op i mindre grupper, hvor de stifter bekendtskab med forskellige male-og tegneteknikker. Forløbet kan afsluttes med en fernisering, hvor børnenes forældre deltager.

Vi går i børneteater, ser børnefilm i biografen, går Luciaoptog på det lokale plejehjem, får besøg af en teatertrup, besøger en bondegård og henter juletræ på juletræsplantage. Disse forskellige kulturelle oplevelser er med til at stimulere børnenes nysgerrighed, fantasi og kreativitet, både som aktive deltagere og som tilskuere. Børnene oplever kulturelle baggrunde og traditioner, som kan give grobund for at forankre værdier, som kan fungere som rettesnor for at barnet udviser hensynsfuldhed og respektfuld, når det indgår i fællesskaber med andre.

**DOKUMENTATION**

I den styrkede pædagogiske læreplan skal institutionen synliggøre (dokumentere) udsnit fra det pædagogiske arbejde og praksis med børnene.

Dokumentation foregår både mundtligt ved f.eks. samtale med forældrene ved aflevering/modtagelse af børnene om morgenen eller skriftligt f.eks. via Nyhedsbreve eller visuelt f.eks.via praksisfortællinger, billedfremviser og fotos, der beskriver udsnit fra den pædagogiske hverdagspraksis.

Bestyrelsen involveres i dokumentationen af børnehavens pædagogiske aktiviteter til bestyrelsesmøderne, hvor der gives eksempler på dokumentation og evaluering fra børnehavens hverdag. F.eks. ved fotos, beskrivelser, observationer, plancher og udstillinger.

**Værdigrundlag omkring dokumentation**

Gennem pædagogisk dokumentation og evaluering bliver den pædagogiske voksne klogere på egen handling, målopfyldelse, barnets leg og læreprocesser, optimal brug af læringsmiljøet samt perspektiver på det faglige fundament og den faglige forståelse.

Dokumentationen skal synliggøre noget omkring barnets alsidige trivsel, læring, udvikling og dannelse. Og beskrive udsnit fra barnets lege- og læreprocesser samt udvikling og redegøre for den pædagogiske voksnes praksis, rolle og faglige valg

**Dokumentation af pædagogisk hverdagspraksis (rutiner, overgange m.m.)**

Dokumentation foregår både mundtligt ved f.eks. samtale med forældrene ved aflevering/modtagelse af børnene om morgenen eller skriftligt f.eks. via Nyhedsbreve eller visuelt f.eks. via praksisfortællinger, billedfremviser og fotos, der beskriver udsnit fra den pædagogiske hverdagspraksis.

**Dokumentation af pædagogiske forløb**

Til vores personalemøder gennemgår vi processerne i det enkelte forløb og fokuserer på optimal udnyttelse af læringsmiljøet samt perspektiverer det faglige fundament og den faglige forståelse.

**Metoder**

Det kan f.eks. være børnemøder (samlinger med børnene), interviews med børnene om, hvad de oplever, praksisfortællinger med beskrivelse af børnenes udsagn og personalets observationer, dokumentationsplancher med udtalelser og fotos, udstillinger af børnenes kreative produkter med beskrivelse af den pædagogiske proces bag.

**EVALUERING**

Evaluering er en systematisk, kontinuerlig og faglig vurdering af sammenhængen imellem indsatsen i den pædagogiske praksis og de forudgående, opstillede læringsmål, hvor der undersøges om, den ønskede effekt er opnået. Og på hvilken måde dette er sket i en mindre eller højere grad.

Bestyrelsen involveres i evalueringen af børnehavens pædagogiske aktiviteter til bestyrelsesmøderne, hvor der gives eksempler på dokumentation og evaluering fra børnehavens hverdag. F.eks. ved fotos, beskrivelser, observationer, plancher og udstillinger.

**Værdigrundlag omkring evaluering**

Vi ønsker at blive klogere på kvaliteten omkring det vi gør på baggrund af de opstillede mål. Vi vil kontinuerligt og løbende fagligt vurdere effekter og resultater i vores pædagogiske indsats og praksis baseret på teori og mål. Vi evaluerer på konkrete, synlige og målbare handlinger.

**Evaluering ift. organisering og mødeaktivitet**

I børnehaven foregår evaluering kun i det formelle, faglige og professionelle rum med en kendt dagsorden, hvor de relevante deltagere ud fra en klar og tydelig rammesætning og med et tydeligt formål på baggrund af synligt og konkret dokumenteret materiale. F.eks. til personalemøde, morgenmøde eller bestyrelsesmøde.

**Handling og opfølgning på baggrund af evaluering**

I børnehaven evaluerer vi på vores pædagogiske hverdag. F.eks. vurderer vi ud fra børnehavens læreplan med afsæt i observationer, billeder og udsagn fra børnene om vores juletræstur, maleprojekter eller musikundervisning med Elisabeth gør en forskel ift. børnenes trivsel, leg, læring, udvikling og dannelse, herunder også med fokus på den pædagogiske voksnes rolle. Målene og aktiviteterne justeres, hvis det viser sig, at de ikke matcher hinanden.

**Metoder**

Vi ser på styrker og svagheder ved aktiviteter, vi gør status og vurderer indsatser og mål. Børnenes trivsel, læring, udvikling og dannelse sker ikke af sig selv. De pædagogiske voksne skal være faglige og velfunderede, der kan og vil gøre en forskel. De pædagogiske voksne skal bruge deres viden om børns behov og udvikling til at organisere, tilrettelægge og udføre pædagogisk praksis, hvor børnene er i centrum og hvor forældrene er vigtige samarbejdspartnere. Til vores personalemøder gennemgår vi processer og samtaler, som kan danne grundlag for nye ideer, behov og tiltag. Der aftales mål med disse tiltag, varighed og hvornår vi på ny skal vurdere om tiltagene havde den ønskede effekt. Vi spørger os selv om, hvad vi ønsker, hvad der skete, hvad kunne vi gøre, og hvad vil vi gøre?

**FORÆLDRESAMARBEJDE**

Forældresamarbejde er et grundlæggende fokuspunkt ift. den styrkede pædagogiske læreplan. At samarbejde med forældre er en vigtig opgave. Garnisonskirkens Børnehavelægger stor vægt på at have en god og åben kontakt med alle forældre og ønsker at være i dialog med forældrene om store og små begivenheder af betydning for børnene. Det prioriteres at have daglig kontakt med forældrene og give forældrene indblik i deres børns hverdag. Institutionen tilbyder forældresamtaler om det enkelte barns trivsel, læring, dannelse og udvikling. Forældre er velkommen til at komme og være med i institutionens hverdag efter forudgående aftale med lederen. Det forventes at forældrene læser og forholder sig til informationer fra institutionen (nyhedsbreve, opslag, årsplan, virksomhedsplan og læreplanstemaer), deltager i forældremøder, giver besked om sygdom eller fravær, tager kontakt til det pædagogiske personale hvis der er bekymring omkring barnets trivsel m.m. Eventuelle kritikpunkter bedes rettet til institutionens leder.

Der afholdes et årligt forældremøde samt diverse forældresamtaler; introsamtale, mellemgruppesamtale og skolesamtale.

**ÅRSPLAN**

Garnisonskirkens Børnehave har udarbejdet en årsplan (et årshjul), der beskriver den pædagogiske praksis rammesat og foldet ud med fokus på traditioner, højtider, planlagte aktiviteter m.m. Årsplanen bygger oven på den faglige intention, pædagogiske mål, den styrkede pædagogiske læreplan (temaerne + mål for læringsmiljøet), barnesyn m.m. som, det pædagogiske personale udøver sin pædagogiske praksis omkring.

**TRADITIONER**

**Høstfest**

Vi markerer eftersommeren og høsten ved at alle børn medbringer en afgrøde. De medbragte frugter, grøntsager og lignende bliver udstillet, og bliver ved spisning brugt som bordpynt. Vi taler om høst og afgrøder hos landmanden, og vi prøver at bibringe børnene en forståelse for jord til bord princippet

**Lanternefest**

Hver år ved Morten Bisp (Mortensaften) holder vi lanternefest. I løbet af efteråret har børnene lavet en lanterne i børnehaven. Forældrene ankommer til børnehaven senest kl. ca. 16.30. Børnenes lanterner tændes, og vi går i samlet flok kl. 16.45 tur på kirkepladsen, mens Lanternesangen synges.

Efterårets tiltagende mørke får os til at ønske at tænde lys og vi mærker virkningen af at tænde lys. Børnene synger: ”Lanterne, lanterne sol, måne og stjerne, skinne højt mit lys, skinne højt mit lys, skinne højt min lille lanterne. Vi ender i præstehaven, hvor der vil være gløgg, saftevand og småkager, som forældrene medbringer. Arrangementet slutter kl.18.

**Sommerfest**

Er en fest for både børn, forældre og det pædagogiske personale. Festen starter kl. 15.30 og slutter kl. 17. Børnehaven sørger for kaffe og the og saft til børnene. Forældre og børn inviteres til sommerfest, hvor hver enkelt familie bidrager med en kage/frugt til et fælles bord. Ud over de hyggelige aspekter, hvor børn, forældre og personale får mulighed til at snakke sammen under festlige former, indeholder dagen også et underholdende indslag. Børnene og personalet i børnehaven forbereder et indslag i samarbejde med musiklæreren fra musikskolen, hvor børnene underholder med sang og musik.

**HØJTIDER**

**Fastelavn**

I februar måned holder vi fastelavn hvor, børnene møder udklædt om formiddagen. Denne fest er forbeholdt børn og pædagogisk personale. Vi festligholder fastelavn ved at børnene møder udklædt om formiddagen og slår katten af tønden. Børnene lærer at anerkende forskellige udtryk, blive set som individer i en gruppe og med udklædningen udfolde sig i et fantasi univers.

**Påske**

Vi taler om påskens traditioner og børnene får en spirende bevidsthed om den historie og kultur, som ligger til grund for helligdagene. Vi går også på jagt efter påskeæg på vores legeplads eller kirkepladsen.

**Julemåneden**

I december måned pynter vi op med juletræ og julepynt. Vi holder samling hver formiddag, hvor vi synger julesalmer og sange, leger lege og åbner julekalender. Vores nisse, Thorkild, kommer på besøg og laver alskens drillerier og ulykker. Børnene lærer julens traditioner og historier at kende og lærer at glæde sig til julens mange glæder.

Vi får gerne besøg af en teatertrup, som spiller et juleteaterstykke for os. Børnene får en god oplevelse og lærer teateret som kunstform at kende.

Umiddelbart før jul er der julegudstjeneste om formiddagen.

**PLANLAGTE AKTIVITETER**

**Forældremøde**

Vi indkalder til forældremøde i oktober, hvor der er valg til forældrebestyrelsen, orientering fra børnehaven om, hvordan det foregående år er forløbet og om det kommende års udfordringer og muligheder. Vi taler om relevante pædagogiske emner, hvor personale og forældre har dialog om disse.

**Forældresamtaler (mellemgruppe)**

Vi afholder samtaler med forældrene til mellem gruppe børnene i november måned, hvor vi taler med forældrene om barnets trivsel, udvikling, læring og dannelse.

**Forældresamtaler (skolesøgende børn)**

Vi afholder samtaler med forældrene til store gruppe børnene i februar, hvor vi taler med forældrene om barnets trivsel, udvikling, læring og dannelse. For de skolesøgende børn snakker vi også om barnets modenhed og parathed i forhold til at starte i skole.

**Sommertur med bus**

Vi tager på en heldags bustur med hele børnegruppen, hvor vi besøger naturparker, bondegårde og museer. Børnene får mulighed for at opleve dyr, natur og kulturelle tilbud.

**Sang med Hans**

Hver onsdag kl. 11 – 11.30 fra september til maj, synger vi med Hans Westenholz, organisten fra Garnisonskirken. Dette foregår i Menighedshuset.

Børnene får kendskab til og bliver præsenteret for diverse salmer og børnesange. Vi arbejder med, at børnene skal sidde stille og synge med på sange og salmer. Vi arbejder med at understøtte og udvikle den sproglige og musiske udvikling og det enkeltes barns mulighed for at udtrykke sig i et fællesskab.

**Musik med Elisabeth**

Hver mandag fra september til og med maj har vi musik med Elisabeth, i alt 30 gange.


Det er Københavns kommunes Musikskoles tilbud, vi har tilmeldt os.

Mindsteholdet: kl. 9.45 – 10.25

Mellemholdet: kl. 10.25 – 11.05

Storeholdet: kl. 11.05 – 11.45

Børnene får kendskab til og berøring med forskellige instrumenter, styrket, understøttet og udfordret deres motoriske, sociale og musiske udvikling. Vi arbejder med at udvikle børnenes koncentrationsevne og deres genkendelse af sange og lege.



**LÆREPLANS ÅRSHJUL**